नाडलको नजर १९ ग्रान्ड स्लामतिर
इटालीका माटेओ बेरेटिनीलाई पराजित गरी पाँचौंपल्ट युएस ओपनको फाइनलमा पुगेपछि स्पेनिस स्टार राफेल नाडल १९ औं ग्रान्ड स्लामको नजिक पुगेका छन् । जुन अहिलेसम्मकै सर्वाधिक ग्रान्ड स्लाम कीर्तिमानधारी रोजर फेडेररको भन्दा एक कम हो । 
न्युयोर्क — इटालीका माटेओ बेरेटिनीलाई पराजित गरी पाँचौंपल्ट युएस ओपनको फाइनलमा पुगेपछि स्पेनिस स्टार राफेल नाडल १९ औं ग्रान्ड स्लामको नजिक पुगेका छन् । जुन अहिलेसम्मकै सर्वाधिक ग्रान्ड स्लाम कीर्तिमानधारी रोजर फेडेररको भन्दा एक कम हो । ३३ वर्षीय नाडलले शुक्रबार बेरेटिनीमाथि ७–६, ६–४, ६–१ को सेटमा जित निकाल्दै पाँचौं वरीयताका रुसी खेलाडी डानिल मेदभेदेभसँगको उपाधि भेट निश्चित गरेका हुन् । मेदभेदेभले बुल्गेरियाका ग्रिगोर दिमित्रोभलाई ७–६, ६–४, ६–३ को सेटमा हराउँदै पहिलो पल्ट ग्रान्ड स्लाम फाइनल तय गरे ।‘यूएस ओपनको फाइनलमा फर्कंदा निकै खुसी छु,’ नाडलले भने, ‘सिजनको सुरुआतमा केही कठिन क्षणपछि मैले आज पुनरागमन गरेको छु ।’ सिजनको सुरुआतमै देखिएको हिपको चोटलाई जितेर उनले १२ औं पटक फ्रेन्च ओपनको उपाधि उचालेका थिए । अहिले चौथोपल्ट यूएस ओपनको उपाधि जित्ने लक्ष्यमा छन् । ‘मेरा लागि आइतबार एउटा अर्को अवसर हुनेछ,’ नाडलले भने, ‘म त्यो दिनको आनन्द लिन चाहन्छु । अभ्यास राम्रो भएको छ र म फाइनलमा आफ्नो शतप्रतिशत प्रयास गर्नेछु ।’ नाडलले २७ औं पल्ट ग्रान्ड स्लामको फाइनल खेल्न लागेका हुन् । मेदभेदेभसँग उनले अहिलेसम्म एकपल्ट खेलेका छन् । गत महिना मोन्ट्रियल ओपनको फाइनलमा नाडलले जित पाएका थिए । तर दोस्रो वरीयताका नाडल सहभागी नभएको सिन्सिनाटी ओपनको उपाधि मेदभेदेभले गत सातामात्र जितेका थिए ।‘उनी यो प्रतियोगिताकै उत्कृष्ट खेलाडीमध्ये एक हुन्,’ मेदभेदेभबारे नाडलले भने, ‘उनले हरेक साता उपल्लो स्तरको प्रदर्शन गरिरहेका छन् । मैले आफ्नो उत्कृष्ट प्रदर्शन दिनु जरुरी हुनेछ ।’ २३ वर्षीय मेदभेदेभ करिअरकै उच्च लयमा देखिएका छन् । उनले पछिल्लो सातामा वासिङटन र क्यानडामा उपविजेता तथा सिन्सिनाटीको विजेताका रूपमा आफूलाई माथिल्लो स्तरमा पुर्‍याएका हुन् ।‘म अमेरिका आउँदै गर्दा यति राम्रो खेल्न सक्छु भनेर सोचेकै थिइनँ, अहिले फाइनलमा पुगेको छु र निकै खुसी छु,’ मेदभेदेभले भने । सन् २००५ मा मारत साफिनले अस्ट्रेलियन ओपनको उपाधि जितेयता मेदभेदेभ पुरुषतर्फको ग्रान्ड स्लाम फाइनल खेल्ने पहिलो रुसी खेलाडी हुन् । त्यस्तै सन् २००० पछि यूएस ओपनको फाइनल खेल्ने पनि उनी पहिलो रुसी हुन् । त्यति बेला पनि साफिनले नै उपाधि जितेका थिए ।